
      DE L’AUTOR AL LECTOR


      Sóc un enamorat de les paraules i sempre he cregut en el seu poder transformador. Les paraules guareixen, però també ens poden fer emmalaltir. Lògicament m’interessen més les primeres que no pas les que provoquen malaltia i, per això, una de les eines que caracteritza el meu model d’intervenció terapèutica consisteix, precisament, a emprar lemes que, utilitzats adequadament, tenen la virtut de mitigar el patiment del client i fer que ell mateix sigui capaç de posar-los al servei de la solució als seus problemes. Hi crec tant, en el poder dels aforismes, que em permeto afirmar que, comprenent-los i interioritzant-los de la forma correcta, es podrien evitar molts complexos i optimitzar-se moltes capacitats.


      Aquesta és la raó per la qual he decidit convertir la meva afició a crear i recopilar aforismes en el llibre més singular de la meva bibliografia. Fins ara havia escrit llibres d’autoajuda que contenien citacions i llibres de citacions que servien d’autoajuda. Però, en aquest cas, el que pretenc és crear sinergia entre la força de les citacions escollides i les reflexiones psicològiques que cada una em permet fer, perquè el benefici sigui doble o, fins i tot, triple, ja que n’hi ha moltes que no només serveixen per descobrir el que tenim més profund sinó també per aprofundir en el que tenim ocult.


      En els meus anteriors llibres d’aforismes, la utilitat sorgia de l’expressivitat del missatge, sense que tu, com a lector, ni jo, com a compilador o autor, necessitéssim afegir-hi res més per assimilar-lo millor. En canvi, aquest cop, la meva funció és més complexa i la meva feina més feixuga, perquè el que miraré d’aconseguir és que cada un dels cent missatges que he escollit no només siguin interessants i enginyosos sinó que també es converteixin, tots plegats, en un estímul que t’ajudi a aprofundir en el teu autoconeixement i a descobrir capacitats que potser t’havien passat desapercebudes. Això és el que et permetrà créixer per dins i aconseguir que la teva manera de madurar sigui, alhora, una fórmula senzilla i eficaç de relacionar-te més bé amb els altres.

    


    
      
        
          
        


        Reflexió 1


        


        A NINGÚ NO LI ÉS PERMÈS ENTENDRE


        SINÓ EL QUE HI HA DINTRE SEU


        Sigmund Freud

      

    


    
      He volgut que la capçalera de les meves reflexions fos aquesta invitació a la introspecció del pare de la psicoanàlisi, no només perquè admiro la seva obra i la seva persona sinó també per deixar ben clara la idea que la utilitat que pots trobar en els pensaments que componen aquest llibre depèn fonamentalment de la interpretació que en facis. Espero que sintonitzin amb les teves necessitats i que la intel·ligència i la intuïció de què disposes et permetin aprofitar els continguts sense que les teves pors ho impedeixin, perquè, de tot el que et diré, només et servirà allò que estiguis en condicions d’acceptar. M’agradaria que, en el teu cas, sigui molt, perquè com més acceptis els punts de vista dels altres, més podràs desenvolupar els teus.


      Naturalment, no totes les reflexions interessaran a tothom de la mateixa manera i cada persona se sentirà més concernida per unes que per les altres, segons la seva àrea d’interès i la seva peripècia personal. Fins i tot pot passar que aquells pensaments que avui no serveixen de res demà esdevinguin vitals, quan altres circumstàncies els actualitzin i els atorguin més rellevància, perquè, tal com ens diu Freud, amb la seva manera magistral de referir-se al subjectivisme humà, «a ningú no li és permès entendre sinó el que hi ha dintre seu». Només un talent com el seu podia expressar tan sintèticament les múltiples utilitats del significat d’una frase que serveix tant per descobrir la vocació professional com per marcar els límits i l’orientació de les nostres capacitats cognitives, ja que ens fa notar que la intel·ligència no només ens faculta per aprendre allò que no coneixem, sinó que també ens indica el camí del que podem conèixer. I, tenint en compte que tothom serveix per a alguna cosa i que ningú serveix per a tot, si reflexionem amb profunditat sobre el sentit últim de la frase, ens adonarem que ens serveix de guia perquè cadascú descobreixi les seves potencialitats i trobi l’àmbit en què es puguin expressar millor les seves capacitats. Espero que la citació de Freud t’ajudi a conscienciar el que és inconscient i que, mitjançant aquestes reflexions, comprenguis moltes coses i n’acceptis unes quantes.


      Per facilitar-te aquesta funció, en la primera part trobaràs totes les claus necessàries per millorar-te tu mateix a partir d’un codi explicatiu, basat en la Teràpia Vital, que serveix per interpretar els missatges subjacents en totes les reflexions i facilita que el fet de llegir-les et guiï cap a la coherència interna i la realització personal. Tant de bo aquest primer missatge t’ajudi a adonar-te que posseeixes unes facultats que, administrades adequadament, no només et serviran per conciliar les teves contradiccions sinó també per desenvolupar la teva millor part.

    

  


  
    


    


    
      PRIMERA PART

    


    
      
    


    GUIA PER MILLORAR-SE UN MATEIX


    
      Un dels grans problemes que tenim les persones per aprofundir en el nostre coneixement és que sovint no sabem com hem de resoldre les nostres contradiccions internes. Una part nostra (el Nen) vol fer una cosa, mentre que una altra (el Pare) ens indica ben bé el contrari. A vegades es tracta d’un conflicte entre el sentiment i la raó, d’altres és una disjuntiva entre el desig i la moral, i sempre, una certa sensació que alguna cosa no acaba de rutllar en el nostre intern. El cas és que els éssers humans ens movem en un mar de dubtes que tenim la necessitat d’aclarir per mirar d’estar en pau amb nosaltres mateixos i quedar en disposició de superar les dificultats pròpies de la nostra condició d’éssers socialitzats, en constant interacció amb els altres. I per resoldre aquest doble objectiu, entendre’ns nosaltres mateixos i alhora conciliar-nos amb els nostres semblants, posaré al teu abast tot el que he après en la meva doble condició de persona i psicòleg, i ho faré començant per aquesta guia en forma de decàleg, en la qual desenvolupo d’una manera sintètica i en clau divulgadora els punts forts de la metodologia que emprem els terapeutes vitals per ajudar els nostres clients.


      Són deu reflexions que, interpretades adequadament, et permetran aprofitar totes les eines que t’ofereix la Teràpia Vital per entendre ràpidament que «tu i jo som sis», perquè tothom té tres parts psicològiques que és indispensable conciliar per poder entendre’ns millor i relacionar-nos més eficaçment amb els altres.

    


    
      
        
          
        


        Reflexió 2


        


        TU I JO SOM SIS


        L’autor

      

    


    
      D’entrada, dir que «tu i jo som sis», quan se suposa que en pura lògica hauria de dir que «tu i jo som dos», requereix la primera i més important explicació sobre els principis bàsics de la Teràpia Vital. I, atès que, perquè un i un siguin sis, cadascú dels dos ha de ser més d’un, m’afanyo a dir que la manera de resoldre aquest embolic consisteix a aclarir que no em refereixo a la persona com a unitat psicofísica sinó al fet que, a nivell psicològic, dins de cadascú de nosaltres hi ha tres parts diferents, que són les que determinen el comportament. Una part és el Pare, una altra l’Adult i, la tercera, el Nen.


      El creador d’aquesta manera d’explicar el funcionament psicològic fou el psiquiatre nord-americà d’origen canadenc Eric Berne i aquests tres components els anomenà estats del Jo, perquè tots tres configuren i expliquen el comportament de les persones, tot i que cada un hi té un paper diferent. El Pare representa les normes socials interioritzades i es regeix pel sentit del deure. L’Adult es guia pel principi de la realitat i té una funció doble: d’una banda, abans d’actuar, intenta valorar quines poden ser les conseqüències de la seva acció i, de l’altra, fa d’intermediari entre el Pare i el Nen amb l’objectiu de conciliar les demandes de tots dos. Pel que fa al Nen, tal com es dedueix del terme escollit, expressa la part infantil del subjecte i reacciona d’acord amb el principi del plaer, perquè el que vol és satisfer les seves necessitats bàsiques.


      Amb aquesta explicació senzilla queda revelat el missatge del primer dels deu aforismes d’aquesta guia i, a partir d’aquí, crearé un codi d’interpretació psicològica que tindrà un protagonisme constant en totes les reflexions que componen el llibre i que anomenaré sistema PAN. I, com que l’agafaré de punt de partida, cal que coneguis la terminologia que empraré per explicar les claus de comunicació intrapsíquica i interpersonal, i com, a partir de la manera en què es fan servir, les persones poden assolir la maduresa o evolucionar cap a la neurosi.


      Perquè s’entengui millor el que vull dir, t’explicaré breument la meva teoria sobre la maduresa personal, partint de la nomenclatura que ha creat la Teràpia Vital, segons la qual les persones poden ser immadures, reprimides, madures o neuròtiques. Les persones immadures són les que han estat educades en un model massa permissiu i, com a conseqüència d’això, tenen un Pare complaent, un Adult immadur i un Nen capritxós. Les persones reprimides són les que s’han educat en un model massa estricte, motiu pel qual tenen un Pare rígid, un Adult no desenvolupat i un Nen frustrat. Les persones madures, en canvi, tenen un Pare dialogant, un Adult madur i un Nen educat. El problema és que habitualment, tant si la persona prové del model immadur com del reprimit, no evoluciona directament cap a la maduresa sinó que ho fa a través de crisis personals que, segons com es resolguin, conduiran l’individu cap a la maduresa o cap a la neurosi. Per tant, les persones que considerem neuròtiques són aquelles que no han sabut resoldre adequadament els seus problemes existencials.


      D’acord amb aquestes possibilitats evolutives, podríem dibuixar un quadre orientatiu de la trajectòria que pot seguir una persona segons la manera de gestionar la seva realitat i la capacitat d’aprendre de tot el que li va succeint al llarg de la vida.


      [image: Etapes del procés de maduració personal]


      Crec que aquest quadre descriu clarament que, tant si hem estat educats en un medi massa permissiu com si procedim d’un model educatiu rígid, a partir de certa edat podem convertir-nos en el nostre propi mestre i aprendre a resoldre les nostres crisis vitals. Si ho fem així, el resultat serà la maduresa, perquè el nostre Adult s’anirà desenvolupant, però si, en lloc d’aprendre de les coses que ens passen, anem acumulant frustracions i patiments, aleshores atenyerem graus notables de neuroticisme. Així, doncs, sembla clar que el camí que ens convé seguir és el que avança cap a la maduresa partint d’allí on ens trobem. I ja que, per aprofitar òptimament el missatge d’aquestes reflexions, és important detectar quin és el nostre perfil actual per fixar-lo com a punt de partida de la nostra evolució interior, tornaré a descriure els aspectes bàsics de les quatre variants:


      – Perfil de la persona immadura: té un Nen capritxós, un Adult poc desenvolupat i un Pare complaent.


      – Perfil de la persona reprimida: té un Pare rígid, un Adult subordinat al Pare i un Nen frustrat per un excés de contenció en la satisfacció de les seves necessitats.


      – Perfil de la persona neuròtica: té un comportament poc adaptatiu, caracteritzat per la fragilitat emocional i els canvis d’estat d’ànim, perquè no ha sigut capaç de trobar la manera de satisfer les necessitats del Nen sense que el Pare el castigui o sigui massa complaent.


      – Perfil de la persona madura: té un Adult desenvolupat i és capaç d’integrar, en el seu comportament, les demandes d’un Nen educat que sap acceptar les limitacions que li imposa el Pare dialogant.


      No cal aprofundir-hi gaire més per entendre que les mateixes definicions ens indiquen què hem de fer per evolucionar cap a la maduresa i ser capaços d’harmonitzar el plaer suficient amb el deure necessari, perquè, d’aquesta manera, no només estarem contents de la nostra manera de ser i de fer sinó que també estarem capacitats per relacionar-nos constructivament amb els altres. És clar, però, que per aconseguir-ho primer caldrà que ens impliquem en el nostre creixement intern i que establim, després, unes relacions interpersonals en clau Adult-Adult que puguin beneficiar-nos a tots.

    


    
      
        
      


      Reflexió 3


      


      CONVERTEIX LA TEVA MILLOR PART


      EN LA TEVA MAJOR PART


      L’autor

    


    
      Una de les grans preguntes que es planteja la psicologia es relaciona amb el marge de canvi que tenim les persones. Molts teòrics consideren que cadascú és com és i que és molt difícil canviar. D’altres, en canvi, pensen que tothom pot millorar i que, per aconseguir-ho, només fa falta el desig i l’acció. Naturalment, el meu posicionament sobre aquesta qüestió és que tots dos col·lectius tenen raó i que tant l’un com l’altre, amb la seva creença, converteixen en certs els seus postulats, ja que qui creu que no pot s’ajuda a no poder i qui creu que pot s’ajuda a poder.


      El fenomen que permet convertir en realitat allò que es creu realitzable es coneix, en psicologia, amb el nom d’efecte Pigmalió o profecia autocomplerta, perquè s’ha demostrat amb escreix que la força de la creença converteix en cert el que en principi no ho era, tot i que aquest efecte autocomplert no es produeix per art de màgia, sinó com a conseqüència de l’acció perseverant de qui té la creença. Per això et proposo que et converteixis en Pigmalió de tu mateix confiant en les teves possibilitats i atenent la consigna d’aquesta reflexió.


      Ara bé, com s’aconsegueix «convertir la millor part en la major part» és l’aportació que em pertoca i, en aquest sentit, em pronunciaré.


      D’entrada, per convertir la part més bona en la més gran hem de tenir un punt de partida. I com que tothom, per més imperfectes que siguem, tenim alguna cosa bona en el nostre interior, la nostra feina serà precisament detectar aquesta qualitat per convertir-la en la base de la nostra millor part. Pot ser la voluntat, la intel·ligència, la bondat o qualsevol de les característiques positives que el nostre Adult ens indica que tenim en un grau prou elevat perquè ens serveixi d’element d’afirmació. I, partint d’aquesta qualitat, ens millorarem nosaltres mateixos fins al nivell màxim que el nostre potencial ens permeti.


      Emprant aquest mètode, és fàcil deduir que, de la mateixa manera que la bondat i la maldat no poden coexistir sense que una no vagi en detriment de l’altra, sens dubte, qui és capaç de desenvolupar una virtut alhora corregeix un defecte. Per exemple, qui fa coses bones arriba un moment que deixa de ser dolent, de la mateixa manera que qui inverteix més temps a criticar-se en té menys per criticar els altres. Per tant, i d’acord amb el principi segons el qual l’exercici de les virtuts contribueix a reduir els defectes, és clar que qui comenci a ser just deixarà de ser injust i que qui cultivi la voluntat acabarà vencent la indolència. I com que totes les coses bones es fan gràcies a la voluntat i les dolentes per manca d’aquesta qualitat, és molt fàcil deduir que qui es dediqui a emprar la voluntat per desenvolupar les seves millors virtuts podrà ser capaç de moderar els seus pricipals defectes. D’aquesta manera, i per extensió progressiva, cada una de les qualitats que posseïm s’anirà desenvolupant fins a convertir-se en la major part.


      Lao Tse deia que «la forma de fer és ser». Però jo t’asseguro que, segons la Teràpia Vital, el contrari també és cert. I això em permet afirmar que, si fas el que has de fer, et convertiràs en qui vols ser. Només cal que apliquis la voluntat i podràs comprovar com n’és de cert el que et dic.

      CADASCÚ POT SER EL MILLOR MESTRE D’ELL MATEIX


      L’autor

    


    
      Si acceptes la manera d’autodescobrir-te i perfeccionar-te que proposo, ja estàs en condicions d’assumir el repte que planteja aquesta quarta reflexió, ja que el que pretén és afavorir un diàleg interior perquè el Pare i l’Adult aconsegueixin educar el Nen.


      La funció dels tres estats del Jo en aquesta tasca d’autoeducar-se és una mica complexa, en el sentit que el Jo és alhora l’escola, el mestre i l’alumne. I, dintre d’aquesta escola, cada una de les parts té un funció determinada. El Pare és el mestre i, per dur a terme la seva delicada comesa, ha d’auxiliar-se en l’Adult, el qual, al seu torn, consulta el món extern per determinar quins continguts s’han de transmetre al Nen perquè sigui capaç de divertir-se sense perjudicar-se. I l’Adult és l’últim i el màxim beneficiari del procés educatiu, malgrat que, per gaudir dels seus èxits, ha d’assumir la funció més difícil, ja que ha de ser objecte i subjecte de la seva formació i exercir, simultàniament, de mestre i alumne. Actua com a mestre quan s’ensenya a ell mateix mitjançant el diàleg interior. I es comporta com a alumne quan educa la seva part infantil perquè accepti les responsabilitats que l’Adult decideix assumir.


      Aquest és el procés que, si s’exerceix adequadament durant un període de temps que oscil·la entre els quinze i els trenta anys, permet que la persona esdevingui mestra d’ella mateixa i aconsegueixi madurar. Això, però, sempre que sigui capaç de posar les seves vivències al servei d’un aprenentatge vital que la capaciti per afrontar, amb eficàcia, les múltiples dificultats que implica viure en una societat en què impera un estil de vida competitiu que fa difícil arribar a l’equilibri. Per això, si la persona vol madurar, el Nen ha d’assumir la part pitjor en el procés educatiu, perquè ser educat significa acceptar els límits necessaris perquè els jocs en què participi no siguin ni massa arriscats ni li impedeixin créixer. Aquesta és la raó per la qual, en qualsevol etapa de la vida, però especialment durant la joventut, el Nen sempre serà l’alumne d’una escola en què el Pare i l’Adult hauran de vetllar constantment, perquè el Nen pugui continuar jugant sense deixar d’educar-se. D’aquesta manera aconseguirà estar a l’altura del que el Pare desitja i del que el seu Adult sap que pot aconseguir.

      CRITICAR ELS ALTRES NO ENS MILLORA A NOSALTRES


      L’autor

    


    
      Una de les coses que he pogut observar en les teràpies de creixement personal és la coincidència entre els binomis crítica-neuroticisme i autocrítica-maduresa. O, per dir-ho més clarament, entre les persones que es neurotitzen perquè no paren de criticar els altres i les que maduren perquè, en lloc de criticar les altres persones, orienten aquesta capacitat crítica cap a elles mateixes. El resultat d’aquests dos processos és tan diferent que no seria agosarat dir que és impossible que una persona que exerceixi l’autocrítica pugui neurotitzar-se, de la mateixa manera que em permeto posar en dubte que les persones que es caracteritzen per criticar els altres puguin considerar-se madures.


      Pot ser que pensis que la crítica i l’autocrítica no han de ser incompatibles o, fins i tot, pots considerar que qui es critica a ell mateix està legitimitat a criticar els altres, però, com que en aquesta reflexió no tractaré el tema dels drets del comportament sinó de les tendències, puc assegurar que la relació que hi ha entre el dret a criticar i la tendència a fer-ho és inversament proporcional.


      Per regla general, són, precisament, les persones que practiquen més l’autocrítica les que es dediquen menys a criticar. I no ho fan per la senzilla raó que criticar els altres és una necessitat del Nen immadur o neuròtic i, atès que qui es critica a ell mateix té un Adult desenvolupat, sap molt bé per experiència pròpia que les úniques crítiques que li han servit d’alguna cosa no són les que ha emès sinó les que ha estat capaç d’acceptar. Aquesta és la raó per la qual les persones que maduren han pogut notar que, a mesura que inverteixen més temps i energia en el seu procés d’automillorament, la necessitat de criticar els altres desapareix. I aquesta capacitat més gran d’acceptar les altres persones no s’ha d’atribuir només a una decisió del Pare orientada a possibilitar la convivència, sinó que també és una conseqüència del desenvolupament de l’Adult, ja que qui augmenta la seva maduresa incrementa la seva

      TRES REFLEXIONS SOBRE ELS CONSELLS

